OG maak ouditresultate bekendKimi Makwetu (links). Foto: ANA Kimi Makwetu, die ouditeur-generaal (OG), het Woensdag sy jongste ouditverslag oor 263 munisipaliteite bekend gemaak. “Gauteng vaar steeds goed en is die enigste provinsie waar al die munisipaliteite ongekwalifiseerde oudits ontvang het. Dit is egter slegs die Midvaal-munisipaliteit wat sy skoon ouditstatus kon behou.” In KwaZulu-Natal het 18% van munisipaliteite skoon oudits gekry en in die Oos-Kaap 16%. Die provinsies wat die meeste sukkel is Noordwes, die Noord-Kaap en Vrystaat. Die uitgawebegroting vir munisipaliteite in 2015/16 het R378 miljard beloop. “Onreëlmatige uitgawes het egter met net meer as 50% toegeneem tot R16,81 miljard.” Makwetu het gesê die bedrag kan selfs hoër wees, aangesien ’n derde van die munisipaliteite aangedui het dat die volle bedrae hiervan nie bekend is nie. Vrugtelose en verkwistende besteding het wel met 21% tot R901 miljoen gedaal. “Die algemene aard van die vrugtelose en verkwistende uitgawes hou verband met rente en boetes op agterstallige rekeninge en laat betalings (R814 miljoen), litigasie en eise (R23 miljoen) en ander aangeleenthede soos byvoorbeeld kansellasiefooie vir akkommodasie en onsuksesvolle implementering van sagteware (R64 miljoen).” Ongemagtigde uitgawes het amper op dieselfde vlak as in die vorige jaar op R12,77 miljard gebly. “In totaal het 55% van die oorbesteding verband gehou met nie-kontant-items – met ander woorde, ramings van waardevermindering of waardedaling waarvoor daar nie korrek vir begroot was nie.” Makwetu het gesê toekomstige ouditresultate sal waarskynlik nie verander na die gewenste toestand indien daar nie gevolge is vir spesifieke aksies nie.